‘হেলিকপ্টার ইলা’র সৌজন্যে কয়েক বছর পরে বড় পর্দায় ফিরছেন কাজল। সেই ছবির প্রচারেই প্রশ্ন রাখা হয়েছিল, কাজলের সন্তানরা কী ভাবে পাপারাৎজ়ি সামলায়? অভিনেত্রী বলেন, ‘‘মা হিসেবে কখনও চাই না, এই অপরিণত বয়সে ছেলেমেয়েকে মিডিয়া সামলাতে হোক। এই বয়সে ওদের অন্য দিক সামলাতে হয়।’’ আরও বলেন, ‘‘আমরা এই পেশাকে বেছে নিয়েছি। তবে আমাদের সন্তানদের এটা বুঝতে সময় লাগে যে, কেন সব সময়ে ক্যামেরা তাদের ধাওয়া করছে।’’ কাজল যদিও যুগ-নাইসার সঙ্গে এই আলোচনা আগেই সেরে ফেলেছেন। তাঁর মতে, ইলার সঙ্গে বাস্তবের কাজলের তফাত খুব সূক্ষ্ম। তাই এই ছবিতে কাজের সিদ্ধান্ত নেওয়া তাঁর কাছে সহজ ছিল।